Eesti Teaduste Akadeemia (1938–1940) - Vikipeedia, vaba entsüklopeedia

# Eesti Teaduste Akadeemia (1938–1940)

###

Vajab toimetamist

Eesti Teaduste Akadeemia (1938–1940) oli teadusliku uurimistöö keskasutus Eestis.

Eesti Teaduste Akadeemia asutati 28. jaanuaril 1938 dekreedina antud Eesti Teaduste Akadeemia seadusega (SK VI 1938, 2, 2), mis hakkas kehtima 4. veebruaril 1938. Tema ülesandeks oli üldiste ja eriti Eestit käsitlevate teaduste edendamine, lähtudes eeskätt tegeliku elu vajadustest välja kasvanud küsimustest.

Akadeemia oli oma tegevuse korraldamises autonoomne, seda juhtis Vabariigi Presidendi poolt viieks aastaks akadeemikute seast nimetatav akadeemia president. Akadeemia jagunes humanitaarteaduste sektsiooni ja loodusteaduste sektsiooni.

Akadeemia koosseisu kuulus 20 liiget. Akadeemia liikmeks võisid olla Eesti kodanikud, kes on oma teaduslike töödega silmapaistvalt edasi viinud teadust ja ilmutanud võimeid teadusliku töö korraldamiseks. Akadeemia liikmete ametivanuse piiriks oli 70 aastat, mille järel nad emeriteeriti.

Esimesed 12 liiget nimetas Riigihoidja 13. aprillil 1938 võrdsel arvul humanitaarteaduste ja loodusteaduste sektsiooni. Edaspidi valis akadeemia ühe liikme Vabariigi Presidendi kinnitusel vaheldumisi loodusteaduste ja humanitaarteaduste sektsiooni. Pärast kõigi kohtade täitmist vabanevad kohad tuli täita ühe aasta jooksul pärast vabanemist.

Auliikmeiks võidi valida isikuid, ka välismaalasi, kellel oli Eestit käsitleva või üldise teaduse edendamisel eriti väljapaistvaid teeneid.

Kirjavahetajaiks liikmeiks võisid olla õpetlased, kes said oma tööde kaudu või muul viisil kaasa aidata teaduse arendamisele Eestis.

Eesti Teaduste Akadeemia avamiskoosolek peeti 22. oktoobril 1938 Tartus.

Akadeemia likvideeriti 17. juulil välja antud seadusega alates 20. juulist 1940. Aastal 1946 Eesti NSV Teaduste Akadeemiana asutatud Eesti Teaduste Akadeemia peab end selle akadeemiaga samaseks.

## [redigeeri] Eesti Teaduste Akadeemia liikmed

### [redigeeri] Humanitaarteaduste sektsioon

- Julius Mark
- Jüri Uluots
- Edgar Kant (humanitaarteaduste sektsiooni juhataja)
- Oskar Loorits
- Gustav Suita
- Hendrik Sepp

### [redigeeri] Loodusteaduste sektsioon

- Ludvig Puusepp
- Paul Kogermann (loodusteaduste sektsiooni juhataja)
- Hugo Kaho
- Karl Schlossmann (akadeemia president)
- Aleksander Paldrok
- Ernst Öpik
- Teodor Lippmaa (kinnitatud 9. juunil 1939)

### [redigeeri] Auliikmed

- Konstantin Päts
- Johan Laidoner (valitud 26. aprillil 1940)

## [redigeeri] Vaata ka

- Loodusvarade Instituut

Välja otsitud andmebaasist "http://et.wikipedia.org../../../e/e/s/Eesti_Teaduste_Akadeemia_%281938%E2%80%931940%29_23f2.html"

Kategooriad: Toimetamist ootavad (detsember 2006)

##### Views

- Artikkel
- Arutelu
- Viimane redaktsioon

##### Otsi